b"\n_START_ARTICLE_\nMadagaskarplanen\n_START_PARAGRAPH_\nMadagaskarplanen var en plan, f\xc3\xb8rt i pennen av Franz Rademacher ved Ausw\xc3\xa4rtiges Amt, som gikk ut p\xc3\xa5 Europas j\xc3\xb8der skulle deporteres til den dav\xc3\xa6rende franske kolonien Madagaskar. P\xc3\xa5 slutten av 1930-tallet delte flere nazister ideen om \xc3\xa5 gjennomf\xc3\xb8re en deportasjon, blant annet Julius Streicher, Hermann G\xc3\xb6ring, Alfred Rosenberg, Hans Frank, Joachim von Ribbentrop og Hjalmar Schacht. Det ser ut som planen ble oppgitt, eller utsatt, omkring 1941, da invasjonen av Sovjetunionen ble regimets fokus.\n_START_SECTION_\nBeskrivelse\n_START_PARAGRAPH_\nDen mest iherdige realitetsplanlegning skjedde i 1940. Ved den fransk-tyske v\xc3\xa5penhvilen av 25. juni 1940 foreslo Franz Rademacher i et memorandum av 3. juli 1940 som en av betingelsene for en fredsavtale med Frankrike at landet stilte sin koloni Madagaskar til r\xc3\xa5dighet for tilflytning av j\xc3\xb8der fra Europa._NEWLINE_Rademacher, som kort tid f\xc3\xb8r dette var blitt utpekt til leder av Judenreferat III der Abteilung Deutschland (J\xc3\xb8deavdeling III i Utenriksministeriet), medtok i sitt memorandum til sin overordnede Martin Luther en betraktning om at \xc2\xabden \xc3\xb8nskelige l\xc3\xb8sning er at alle j\xc3\xb8der sendes ut av Europa\xc2\xbb. Meningen var at j\xc3\xb8dene etter avreisen til Madagaskar skulle fratas sine statsborgerskap. N\xc3\xa5r de var ankommet, skulle de brukes som gisler for \xc3\xa5 holde de tilbakev\xc3\xa6rende j\xc3\xb8der i Europa i age._NEWLINE_Etter \xc3\xa5 ha mottatt memorandumet la Luther saken frem for utenriksminister Joachim von Ribbentrop. Den 18. juni talte b\xc3\xa5de Adolf Hitler og von Ribbentrop med Benito Mussolini om planen i forbindelse med dr\xc3\xb8ftelser om Frankrikes skjebne etter landets nederlag._NEWLINE_Den 20. juni talte Hitler med storadmiral Erich Raeder om Madagaskarplanens gjennomf\xc3\xb8ring. Dernest fikk Reinhard Heydrich, som i 1939 var blitt utnevnt av Hermann G\xc3\xb6ring til \xc3\xa5 organisere en evakuering av j\xc3\xb8der fra tyskbesatte omr\xc3\xa5der, utvirket at Adolf Eichmann, som hadde det direkte ansvar for j\xc3\xb8detransporter, ble tatt med p\xc3\xa5 planleggingen. Den 15. august leverte Eichmann et utkast kalt \xc2\xabReichssicherheitshauptamt: Madagaskar Projekt\xc2\xbb, der han foreslo \xc3\xa5 flytte en million j\xc3\xb8der i \xc3\xa5ret i de kommende fire \xc3\xa5r med RSHA (Reich Sicherheits Amt) som styrende for programmets gjennomf\xc3\xb8ring._NEWLINE_Flere ledende nazister som Hans Frank og ledelsen av Generalguvernementet i det besatte Polen, ans\xc3\xa5 forflytningen av 4 millioner j\xc3\xb8der til Madagaskar som \xc3\xb8nskelig, og planer om opprettelse av Warszawaghettoen ble for en tid satt i bero som overfl\xc3\xb8dig.\n_START_SECTION_\nPlanens gradvise oppgivelse\n_START_PARAGRAPH_\nPlanen ble imidlertid oppgitt i begynnelsen av 1940-\xc3\xa5rene. Det var dels fordi nazisterne allerede i 1933 hadde inng\xc3\xa5tt en avtale med tyske sionister (World Zionist Organisation) om \xc3\xa5 i stedet la tyske j\xc3\xb8der reise til Palestina mod en klekkelig betaling (Ha'avara-planen), dels fordi krigen til sj\xc3\xb8s snart umuliggjorde alle transporter til sj\xc3\xb8s. I stedet ble j\xc3\xb8dene flyttet til konsentrasjonsleirer i \xc3\x98stpolen hvor de i stor utstrekning ble utnyttet som erstatningsarbeidere i industrien for tyskere som ble innkalt til krigstjeneste._NEWLINE_Etter det tyske angrepet p\xc3\xa5 Sovjetunionen, eller kanskje s\xc3\xa6rlig etter at tyskerne ikke klarte \xc3\xa5 erobre Moskva  i desember 1941, ble de mer oppsatt p\xc3\xa5 \xc3\xa5 \xc2\xabl\xc3\xb8se j\xc3\xb8deproblemet\xc2\xbb raskt, og ikke arbeide med melloml\xc3\xb8sninger i p\xc3\xa5vente av seieren. Krigen kom til \xc3\xa5 vare lengre enn Hitler hadde forutsatt, og det ble da viktrigere for ham \xc3\xa5 f\xc3\xa5 utryddet j\xc3\xb8dene i tyskkontrollerte omr\xc3\xa5der s\xc3\xa5 fort det lot seg gj\xc3\xb8re. I januar 1942 ble det p\xc3\xa5 Wannsee-konferansen ved Berlin lagt f\xc3\xb8ringer om det industrielle massemord i tilintetgj\xc3\xb8relsesleirer som n\xc3\xa5 ble den aktuelle politikken."